### Beslutning

Godkendt.

### Sagsfremstilling

## Resume og sagens baggrund

Denne sag orienterer om etablering af veje i det nye "Erhvervsområde Vest" og "Ny Kærbyvej". Projektet er i afslutningen af skitsefasen. Den videre proces omfatter detailprojektering, myndighedsbehandling, ekspropriationer, udarbejdelse af udbudsmateriale og frigivelse af arealer i samarbejde med [adresse] som led i forberedelserne til den kommende anlægsfase.

## Indstillinger

Chefen for Vej, Ejendom og Affald indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

Projektet vedrører etablering af veje i det nye "Erhvervsområde Vest" og "Ny Kærbyvej". Se Bilag 1 for oversigtskort.

På nuværende tidspunkt er der udført arbejde inden for en række tekniske og juridiske opgaveemner, herunder opmåling, udarbejdelse af servitutredegørelser, geotekniske forundersøgelser, vurderinger af natur- og miljøforhold samt håndtering af forhold vedrørende overfladevand, grundvand og spildevand. Der er desuden udført arbejde med fastlæggelse af vejforløb, undersøgelse af eksisterende drænsystemer, placering og fastsættelse af dimensioneringsforudsætninger. Der pågår desuden arbejde med udførelse af myndighedsansøgninger som led i de forudgående arbejder.

Projektet er i afslutningen af skitsefasen, hvor én delstrækning er detailprojekteret, mens de øvrige er under udarbejdelse. Den videre detailprojektering vil inkludere kørebane, sidearealer, dobbeltrettet cykelsti, afvanding, belysning, bassiner, grøfter og beplantning.

Der arbejdes aktuelt med VVM-screenings- og vandhåndteringsansøgninger, forberedelse af nødvendige ekspropriationer, frigivelse af arealer fra [adresse] og udarbejdelse af jordhåndteringsplan.

Udarbejdelsen af den endelige detailprojektering og udbudsmaterialet forventes påbegyndt snarligt og vil strække sig over fjerde kvartal 2025 og første kvartal 2026.

Det bemærkes, at enkelte opgaveemner fra den indledende fase fortsat kan kræve ændring, forbedring eller justering i forhold til myndigheder, samarbejdspartnere og uforudselige begivenheder i forbindelse med detailprojektering og udarbejdelse af udbudsmateriale.

## Økonomiske konsekvenser

Ingen bevillingsmæssige konsekvenser.